**Teze o sadržaju propisa**

**ZAKON O DRŽAVNOJ POTPORI ZA ISTRAŽIVAČKO-RAZVOJNE PROJEKTE**

Stvaranje pravnog okvira za dodjeljivanje državne potpore za istraživačko-razvojne projekte

Državna potpora za istraživačko-razvojne projekte dodjeljuje se gospodarskim subjektima (malim, srednjim i velikim poduzećima) za aktivnosti istraživanja i razvoja u okviru vlastite djelatnosti. Dodjeljuje se u obliku porezne olakšice kao umanjenje porezne osnovice za prihvatljive troškove istraživačko-razvojnog projekta. Cilj navedene mjere je poticanje ulaganja poduzetnika u istraživačko-razvojne aktivnosti, s krajnjim ciljem povećanja ulaganja gospodarskog sektora u istraživanje i razvoj, što će posljedično pridonijeti povećanju nacionalnih ulaganja u istraživanje i razvoj. Strategijom Europa 2020 istraživanje i razvoj je prepoznat kao glavni pokretač za ostvarivanje ciljeva pametnog, održivog i uključivog rasta. Stoga je Europska komisija odredila opći cilj prema kojem bi se 3 % bruto domaćeg proizvoda Europske unije trebalo uložiti u istraživanje i razvoj do 2020. Republika Hrvatska je, kao vlastiti doprinos navedenom cilju, je predvidjela povećanje ulaganja u istraživanje i razvoj do 2020. na 1,4% BDP-a. Mjera koja je predmet ovog Zakona je jedan od instrumenata za postizanje navedenog cilja.

Osim navedenog, mjerom se potiču inozemna ulaganja u istraživačko-razvojne aktivnosti, s obzirom da povoljniji porezni aranžmani ohrabruju strane ulagače da provode takve aktivnosti na teritoriju Republike Hrvatske. Istovremeno, odsustvo takve mjere čini Republiku Hrvatsku manje privlačnom za strane investitore, s obzirom da takve mjere provodi većina zemalja u susjedstvu.

Državna potpora u obliku porezne olakšice omogućuje poticanje ulaganja velikih poduzetnika i velikih projekata istraživanja i razvoja, koju ne često dopuštaju drugi instrumenti potpore, poglavito dodjela bespovratnih sredstava, s obzirom na ograničena proračunska izdvajanja za projektno financiranje istraživanja i razvoja.

Trenutno ne postoji pravni okvir za navedenu mjeru, stoga provođenje iste nije moguće. Zakonom bi bile uređene kategorije istraživanja za koje se potpora dodjeljuje, intenziteti potpore, pragovi za prijavu projekata, prihvatljivi troškovi te odredbe za donošenje programa državne potpore za istraživačko-razvojne projekte.

Usklađivanje nacionalne legislative za provođenje mjere državne potpore za istraživačko-razvojne projekte s odredbama Ugovora o pristupanju Republike Hrvatske Europskoj uniji te Uredbe Komisije (EU) br. 651/2014 оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Uredbe o općem skupnom izuzeću)

Mjera državne potpore za istraživačko-razvojne projekte od 2007. do 2014. provodila se temeljem odredbi članaka 111.a – 111.f Zakona o znanstvenoj djelatnosti i visokom obrazovanju. Ugovorom o pristupanju Republike Hrvatske Europskoj uniji ograničeno je trajanje mjere na temelju navedene zakonske podloge do 31. prosinca 2014. godine. Od toga dana je obustavljeno zaprimanje zahtjeva za navedenu mjeru i potrebno je donošenje nove zakonske podloge kako bi se mjera nastavila provoditi. Nova zakonska podloga bi bila upravo ovaj zakon.

Uredba o općem skupnom izuzeću donesena u lipnju 2014. godine donosi niz novosti u kategoriji potpora za istraživanje, razvoj i inovacije. Novosti uključuju primjerice modificirane kategorije istraživanja (temeljno, industrijsko, eksperimentalni razvoj) te povećane pragove za prijavu projekata. Stari zakonski okvir (članak 111.a - 111.f Zakona o znanstvenoj djelatnosti i visokom obrazovanju) nije bio usklađen s navedenim novim odredbama, dok je novi zakonski okvir za provođenje mjere državne potpore za istraživačko-razvojne projekte (predmetni zakon) potrebno je uskladiti s odredbama Uredbe.